תנודות בתחושת המסוגלות העצמית בכתיבה אקדמית: הבדלים בין סטודנטים בעלי רמות שונות של מיומנויות שפתיות

מחקרים העוסקים בכתיבה ובמיומנויות הנלוות לה מצאו כי קיים קשר חיובי בין תחושת המסוגלות העצמית בכתיבה ובין ההישגים במטלות כתיבה. עם זאת, מעטים בחנו את יציבותה או השתנותה של תחושת המסוגלות. במחקרים שעשו בדיקה כזו בכתיבה אקדמית נמצא שהייתה תנודה כלפי מעלה בתחילת תוכנית ההוראה, אך בהמשך היא התמתנה. במחקר הפעולה הנוכחי נבחנה גם כן תחושת המסוגלות בנקודות זמן שונות, אך תוך הבחנה בין בעלי מיומנויות שפתיות גבוהות ובעלי מיומנויות בינוניות-נמוכות. הבדיקה נעשתה במסגרת קורס להוראת כתיבה שנמשך כשישה שבועות. בשל מגבלות במועדי המדידה, בחלק מן הקבוצות תחושת המסוגלות נמדדה לפני התוכנית ובאמצעה (27=N), ובקבוצות האחרות היא נמדדה לפני התוכנית ולאחריה (40=N). הקבוצות היו דומות במאפייני הגיל וברמת ההישגים בשפת אם. הממצאים הראו שבקרב בעלי מיומנויות בינוניות-נמוכות לא היה שינוי באמצע התוכנית, אך בסוף התוכנית הייתה עלייה בתחושת המסוגלות. לעומת זאת, בקרב בעלי מיומנויות שפה גבוהות הייתה עלייה באמצע התוכנית, אך בסופה היא התמתנה. כדי להעמיק בממצאים, נבחנו שלושה ממדים שונים בתחושת המסוגלות: היכולת לגייס רעיונות (תוכן), מידת הדיוק בכתיבה (דיוק) וניהול המשאבים (ויסות עצמי). נמצא שהעלייה באמצע התוכנית בקרב המיומנים הייתה בממד התוכן והוויסות, אך לא בממד הדיוק. העלייה בסוף התוכנית בקרב הפחות מיומנים באה לידי ביטוי רק בממד הוויסות, ואילו בממדי התוכן והדיוק לא חל שינוי. מסתבר שההתנסות במסגרת הקורס שיפרה בתחושתם בעיקר את ניהול המשאבים אך לא את מרכיבי הכתיבה המהותיים (התוכן והדיוק). כדי להשלים את תמונת הממצאים, השיבו חלק מן הנבדקים בשאלון פתוח על הסיבות האפשריות לעלייה או אי-עלייה בתחושת המסוגלות. מדבריהם עלה שהאופי התבניתי של הכתיבה האקדמית היווה עבורם גורם מעכב בעלייה בתחושה. מנגד, התרגולים הרבים והאפשרות לטעות ולתקן בהדרגה היו גורמים שהגבירו את התחושה.